Tisztelt Hallgatók!

A 2020. március 13-án küldött, korábbi tájékoztatásnak megfelelően, az előrehozott tavaszi szünetben (2020. március 16-20.) az egyetem elkezdte a távoktatásra való felkészülést. Ennek eredményeként március 23-ra a tananyagok jelentős része elérhetővé válik az elearning.unideb.hu címen. Egyes tárgyakból már a feltöltéskor a teljes félév tananyaga elérhető lesz, más esetben viszont a félév előrehaladásával kerülnek majd fel az anyagok a rendszerbe. Kérem, figyeljék a folyamatos előrehaladás érdekében az oktatótól, oktatóktól kapott információkat!

Felhívom figyelmüket, hogy a tananyagokat csak saját személyes tanulásuk során használhatják fel, azokat a szerzői és szomszédos jogok, valamint a GDPR rendelkezései egyaránt védik! Tilos azok harmadik féllel való bármilyen célú megosztása, bemutatása, másolása vagy egyéb terjesztése!

Az egyes kurzusok létrehozása az e-learning rendszerben megtörtént, ezekhez az oktatók folyamatosan hozzákapcsolják a hallgatókat. Ez a folyamat nem automatikus és nem azonnali, a rendszerben csak egy rövid idő elteltével válik az Önök számára is láthatóvá a tananyag. Így előfordul, hogy bizonyos anyagokat már látnak, másokat még nem. Március 23-ra azonban minden tananyag legalább részlegesen rendelkezésre áll majd. Ha nem ezt tapasztalják, kérem, hogy azt jelezzék az adott tantárgy/kurzus oktatójának!

Az elektronikus tananyagok mellett rendszeres online konzultációkra is lehetőségük lesz az oktatókkal. Ennek alapvető helyszíne az adott tantárgy e-learning rendszerben kialakított fóruma lesz, de az oktatók más formát is megjelölhetnek. Oktatóink szóbeli (skype, zoom, stb) konzultációs lehetőséget is biztosítanak.

Folyamatos lesz a konzultáció a témavezetőkkel is a szakdolgozatok és diplomamunkák készítése során, de a rendelkezés szerint ez is csak elektronikus felületeken történhet. A témavezetők online szóbeli konzultációra is kérhetők, előzetes időpont egyeztetést követően.

Az e-learning szolgáltatások használatát a Multimédia és E-learning Technikai Központ is segíti a következő linken, melyen mobil applikációkat is ajánlanak a hatékony eléréshez: https://metk.unideb.hu/hu/hallgatoknak.

A hallgatók egyetemi épületekbe történő belépése továbbra sem engedélyezett. Az ügyintézés ettől függetlenül folyamatos karunk Tanulmányi Osztályán, online (email-ben) kereshetik munkatársainkat. Elérhetőségeiket korábbi üzenetünkben is küldtük, valamint karunk honlapján is megtalálják. (https://mek.unideb.hu/hu/node/78 )

A távoktatással kapcsolatos további információkat a Tanulmányi Osztály folyamatosan küldi majd, ezért kérjük, hogy a TO-tól érkező Neptun üzeneteket továbbra is fokozott figyelemmel kövessék! Ha adminisztratív, technikai vagy az eljárásrenddel kapcsolatos kérdések merülnek fel, keressék a Tanulmányi Osztály munkatársait!

Jó tanulást és jó egészséget kívánok!

Üdvözlettel,

Prof. Dr Bánáti Diána

egyetemi tanár

dékán